Evghenia Guțul

Evghenia Guțul (s. 5. syyskuuta 1984) on moldovalainen poliitikko, joka toimii Gagauzian autonomisen alueen kuvernöörinä.
Tausta ja yksityiselämä.
Guțul, o.s. Buiucli, syntyi vuonna 1984 Moldovan SNT:n eteläosassa sijaitsevassa Etulian kylässä. Koulutukseltaan Guțul on juristi ja vuosina 2011–2012 hän työskenteli moldovalaisen teleoperaattorin palveluksessa. Tätä ennen hän on työskennellyt myyntiedustajana.
Guțul on naimisissa ja hänellä on kaksi lasta. Perhe asuu Etuliassa.
Poliittinen ura.
Guțulin poliittisen uran voidaan katsoa alkaneen vuonna 2018, kun alkoi toimi Șor-puolueen paikallisosaston sihteerinä. Hän oli puolueen ehdokkaana vuoden 2021 parlamenttivaaleissa, muttei tullut valituksi.
Toukokuussa 2023 pidetyissä Gagauzian paikallisvaaleissa Guțul oli Șor-puolueen kuvernööriehdokas. Hänen vaalilupauksiinsa kuuluivat mm. julkisen sektorin työntekijöiden palkan korottaminen lähes kolmanneksella ja 100 miljoonaa euroa maksavan lentokentän rakentaminen. Toimittajien mukaan vaalilupaukset olivat epärealistisia eivätkä edes kuvernöörin päätettävissä.
Guțul valittiin kuitenkin kuvernööriksi. Hänen vastaehdokkaansa oli sitoutumaton (joskin sosialistien tukema) Grigorii Uzun, jonka Guțul voitti vain 2463 äänen erolla. Virkaanastujaiset pidettiin 19. heinäkuuta 2023. Guțulin edeltäjä Irina Vlah ei osallistunut tilaisuuteen, minkä lisäksi myös Moldovan pääministeri Dorin Recean ja presidentti Maia Sandu sekä Comratin valitustuomioistuimen tuomarit, joiden tehtävä on virallistaa vaalien tulos, jättivät tulematta. Virkaanastujaisissa Guțul unohti asettaa kätensä Moldovan perustuslain päälle ja valan vannottuaan suuteli vastoin yleistä käytäntöä vain Gagauzian lippua. Guțul oli myös luvannut etukäteen pitää tiedotustilaisuuden ja vastata toimittajien kysymyksiin, mutta poistui paikalta, koska suurin osa kysymyksistä käsitteli hänen kampanjarahojensa alkuperää.
Kun Șor-puolue kiellettiin vuonna 2023, Guțulista tuli sitoutumaton poliitikko.
Suhde Venäjään.
Yksi Guțulin ensimmäisistä asioista, joita hän teki kuvernööriksi noustuaan, oli vierailu Moskovaan maaliskuussa 2024. Guțulin mukaan hänellä oli kolme keskeistä tavoitetta: muusta Moldovasta irrallinen järjestely kielletyn venäläisen maakaasun toimittamiselle, Gagauzian linkittäminen Mir-maksujärjestelmään ja muusta Moldovasta irrallisten tuontitullien soveltaminen venäläisiin tuotteisiin. Presidentti Sandu sanoi, että Guțulin Moskovan-vierailu osoittaa sen, että hän tukee Venäjän hyökkäystä Ukrainaan.
Jo kuvernöörinvaalien aikana Guțulia tukivat myös mm. venäläiset artistit kuten Nikolai Baskov, Filipp Kirkorov ja Stas Mihailov sekä Venäjän liberaalidemokraattisen puolueen puheenjohtaja Leonid Slutski.
Rikossyytteet.
Moldovan syyttäjävirasto ilmoitti aloittavansa Guțuliin kohdistuvan tutkinnan tammikuussa 2022. Hänen epäiltiin kytkeytyvän venäläisiltä rikollisjärjestöiltä tulleisiin rahoihin, joilla tuettiin Șor-puoluetta ja venäjämielistä toimintaa Moldovan poliittisella kentällä. Syyttäjän mukaan Guțulin kautta rahaa virtasi Venäjältä Moldovaan noin 2,2 miljoonaa euroa. 
Huhtikuussa 2024 Moldovan syyttäjänvirasto siirsi Guțulin tutkinnan erilliseseen korruptiota käsittelevään tuomioistuimeen. Mikäli Guțul todetaan täällä, hänet voidaan todeta myös vaalikelvottomaksi Moldovassa useamman vuoden ajaksi. Elokuussa 2025 Guțul sai seitsemän vuoden vankeustuomion Șor-puolueen rahoittamisesta. Hänen tilalleen Gagauzian virkaa tekeväksi kuvernööriksi nousi Ilia Uzun.
Kansainväliset pakotteet.
Yhdysvallat lisäsi Guțulin pakotelistalleen kesäkuussa 2024. Perusteena oli se, että hänen on katsottu antaneen aktiivisesti apua lakia pakoilevalle Ilan Șorille.
Euroopan unionin pakotelistalle Guțul lisättiin lokakuussa 2024, koska hänen katsottiin edistäneen separatismia Gagauziassa ja pitäneen yhteyttä Șoriin, jolta hän sai myös laitonta kampanjatukea. Näiden puolestaan katsottiin olleen uhka Moldovan itsenäisyydelle ja turvallisuudelle.